د ننګرهار ولایتی مجمع ربعه واره غونډه تر سره شوه. نن یکشنبه د روان سپوږمیز کال د رجب المرجب میاشتې په ۳۰مه نېټه د ختیځ زون د غونډو په تالار کې د ننګرهار ولایتی مجمع د ۱۴۴۵ سپوږمیز کال د دویمې ربعې غونډه تر سره شوه. د یادې غونډې په پیل کې د ختیځ زون محترم رئیس مولوی قمر ګل نصرت د غونډې ګډونوالو ته ښه راغلاست ووایه او تر څنګ یې زیاته کړه: د دې ولایتی مجمع د جوړېدو هدف دا دی، تر څو د ولسوالیو لرې پرتو سیمو ته د افغانی سرې میاشتې خدمات ورسېږی. موږ ستاسې په سترګو هغه څوک ګورو، کوم چې ډېر مستحق وی. نوموړی د خپلو خبرو په پای کې وویل: زموږ او ستاسو د ټولو د ګډو هڅو هدف دا دی؛ تر څو د غریبو، بېوزله او مستحقو خلکو پوښتنه وکړای شو. د غونډې په جریان کې له مرکزی ریاست څخه راغلی د ولایتی مجامع ریاست غړی مولوی عبدالقدیر صبوری په خپلو خبرو کې د ولایتی مجمع د جوړېدو او هدف په تړاو خبرې وکړې او تر څنګ زیاته کړه: ددې غونډې هدف دا دی، تر څو په تېرو دریو میاشتو کې ستاسې له کړنو او پرمختګونو څخه خبر شو، ستاسې او ولس ستونزې واورو او د راتلونکی په اړه یو منظم پلان ولرو. په غونډه کې د ننګرهار ولایتی مجمع رئیس او منشی په تېرو دریو میاشتو کې د خپلو فعالیتونو په تړاو خبرې وکړې او هم یې د ولایتی مجمع د پیاوړتیا په موخه خپل وړاندیزونه او ستونزې شریکې کړې. د غونډې په پای کې د ننګرهار نمایندګۍ رئیس میا نجم الدین هلال د ولایتی مجمع د غونډې ګډونوالو د خپل امکان تر حده د حل ډاډ ور کړ او تر څنګ یې زیاته کړه: د سروې ټولو ټیمونو ته مې هدایات کړی، چې په ولسوالۍ کې د سروې پر وخت د ولایتی مجمع له غړو سره په اړیکه کې شی او له تاسو څخه هم هیله کوو، چې زموږ د سروې له ټیمونو سره خپله همکاری وکړئ.